江侯邀予作山水書以贈之
作者：王當
朝代：宋

paragraphs: 江侯樂山水，誓卜山水居。
遊戲天目道，箬帽跨蹇驢。
村童習識之，拍手笑且呼。
行行不知顧，心與山水俱。
于茲且幾年，所得應有餘。
云胡不知厭，要予寫諸圖。
昔者少壯日，戲墨謾妻奴。
今衰眼目暗，筆硯久已疏。
書來不得謝，督迫疇敢徐。
圖成不自識，濃談恣所如。
雲深霧莫測，中恐藏於菟。
人生孰非幻，作觀隨有無。
江侯樂山水，何考其真歟。
作詩調江侯，江侯其曉諸。
觀畢勿遽棄，醤瓿尚可糊。